යුද ගැටුම් නිමා කිරීමත් සමඟ වේගවත් සංවර්ධනයකට අවතීර්ණ වී තිබෙන උතුරු පළාතේ විරැකියාව ශීඝ්‍රයෙන් පහත බැස තිබෙන බව රජය අවධාරණය කරයි.උතුරු හා නැඟෙනහිර ප්‍රදේශවල ග්‍රාමීය ජනතාවගේ රැකියා විරහිතභාවය විශාල වශයෙන් අඩුවී ඇති අතර එම ප්‍රදේශයන්හි ජනතාවගේ ප්‍රධාන ජීවනෝපාය මාර්ගයන් වන කෘෂිකර්ම ක්ෂේත්‍රය මෙන්ම ධීවර කර්මාන්තය දියුණු කිරීම සඳහා රජය අනුගමනය කරනු ලබන වැඩපිළිවෙළ යටතේ ස්වයං රැකියාවන්ට ජනතාව නැඹුරු කිරීම වෙනුවෙන් රජය විශේෂ වැඩසටහන් රැසක් ක්‍රියාත්මක කරන බවද ආර්ථික සංවර්ධන ඇමැති බැසිල් රාජපක්ෂ මහතා ප්‍රකාශ කරයි.මේ වනවිට උතුරු ප්‍රදේශයට ප්‍රධාන පෙළේ කර්මාන්තශාලා විශාල ප්‍රමාණයක් ඉදිකිරීමට පියවර ගෙන ඇති බව සිහිපත් කරන ඒ මහතා ඒ හරහා රැකියා අවස්ථාවන් විශාල සංඛ්‍යාවක් බිහිවන බවද දැනටමත් උතුරු නැඟෙනහිර ප්‍රදේශවල ආයෝජනයන් සඳහා විශාල ඉල්ලූමක් පවතින බවද පෙන්වා දෙයි.ඇමැතිවරයා මේ බව සඳහන් කළේ ශ්‍රී ලංකාවට පැමිණි කැනේඩියානු අගමැතිවරයාගේ විශේෂ නියෝජිත හග් සෙගාල් මහතා සමඟ පැවැති විශේෂ සාකච්ඡාවකට එක්වෙමිනි.වසර තිහකට අධික කාලයක් පුරා එල්.ටී.ටී.ඊ ත්‍රස්තවාදීන් සමඟ පැවැති යුද තත්ත්වය හේතුවෙන් අවතැන්වී සිටින ජනතාව නැවත පදිංචි කිරීම, විනාශයට පත්ව තිබෙන උතුරු නැඟෙනහිර ප්‍රදේශ පුනරුත්ථාපනය කිරීම, බිම් බෝම්බ ඉවත් කිරීම වැනි කටයුතුවල ශ්‍රී ලංකා යුද හමුදාව නියළි සිටින බව පෙන්වාදුන් ආර්ථික සංවර්ධන ඇමැතිවරයා වසර ගණනාවක් ශ්‍රී ලංකාව වෙලාගෙන තිබූ ත්‍රස්තවාදය තුරන් කොට ඉතා කෙටි කාලයක් තුළ එම ප්‍රදේශ තුළ දැවැන්ත සංවර්ධනයක් ඇති කිරීමට ශ්‍රී ලංකා රජයට හැකියාව ලැබුණු බවද සිහිපත් කළේය.එම සංවර්ධන ක්‍රියාවලිය අඩාල කිරීම සඳහා ඇතැම් විදේශීය බලවේග විවිධ උපක්‍රම යොදන බවද පෙන්වාදුන් බැසිල් රාජපක්ෂ මහතා මේ වනවිට උතුරු නැඟෙනහිර සංවර්ධන කටයුතුවල ප්‍රගතිය සම්බන්ධයෙන් හග් සෙගාල් මහතා විමසීමේදී ඇමැතිවරයා සඳහන් කළේ එම ප්‍රදේශයේ ජනතාවට අවශ්‍ය යටිතල පහසුකම් විශාල ප්‍රමාණයක් සංවර්ධනය කිරීම අවසන්කර ඇති බවයි.මාර්ග සංවර්ධනය, නැවත පදිංචි කිරීමෙන් අනතුරුව එම ප්‍රදේශවල වැව් අමුණු පිළිසකර කිරීම, පානීය ජල ව්‍යාපෘති ක්‍රියාත්මක කිරීම, විනාශයට පත් ගොඩනැඟිලි ඉදිකිරීම, සැමට විදුලිය ලබා දීමට අවශ්‍ය පහසුකම් සැළසීම ආදී ව්‍යාපෘති රැසක් එම ප්‍රදේශවල ක්‍රියාත්මක කරන බව පැවසූ ඒ මහතා ලබන වසරේ මැයි මාසය වනවිට ශ්‍රී ලංකාවේ සෑම පවුලකටම විදුලිය ලබාදීම ජනාධිපති මහින්ද රාජපක්‍ෂ මහතාගේ අරමුණ වී තිබෙන බවද ප්‍රකාශ කළේය.යුද්ධය අවසන්වී වසර තුනක් වැනි කෙටි කාලයක් තුළ ශ්‍රී ලංකාවට නව ගුවන් ගමන් සේවා ආයතන 22 ක් පැමිණිම ශ්‍රී ලංකාව ලබා ඇති සංවර්ධනයට නිදසුනක් බවද හෙතෙම පෙන්වා දුන්නේය.නැවත පදිංචි කිරීම, සංවර්ධනය සහ ආරක්ෂාව පිළිබඳ ජනාධිපති ආරක්ෂක බළකායේ ලේකම් එස්.බී. දිවාරත්න මහතා ඇතුළු පිරිසක් මේ අවස්ථාවට එක්ව සිටියහ..